钦定古今图书集成/明伦汇编/宫闱典/第003卷 > 荆川稗篇 > 《论历代女祸》马廷鸾
## 钦定古今图书集成/明伦汇编/宫闱典/第003卷 > 荆川稗篇 > 《论历代女祸》马廷鸾

按：胡氏之说，足以尽西京外戚贻祸之本末矣。尝因
是而极论之，天地间有阳不能无阴，阴而乘阳则宇
宙分裂，人极隳亡矣。欧阳公谓“宦官之祸，甚于女子”，
盖为唐末一时言之耳。以古今大势论，则女祸深矣。
少女子能蛊惑人主以亡国，老女子能崇长外戚以
亡国，三代之亡国，皆由此物矣。周之东迁以褒姒，周
虽不亡于此，已衰于此矣。秦后始有宣太后、穰侯之
专，庄襄悦美姬以易其宗。汉高帝起于闾阎，吕氏初
无功于王业也。而汉初诸人之论，每以为《吕氏雅》，故，
推毂高帝，就天下，又谓吕后与高帝共定天下，是以
诸吕之心，自谓与诸刘等，憪然有取而代之之意，而
后动于恶。中间霍氐拥昭立宣，阴妻“邪谋”，特觉之早
耳，而终不免新莽之乱焉。曹魏之见篡于司马氏也，
一再废弑，专以母后为之主。及晋武帝平吴之后，耽
惑女宠杨贾，实召五胡乱华之祸，天下既为南北矣。
齐、陈以女色亡，元魏以淫后亡，隋文帝起外戚以篡
周，唐高祖主外戚，窃宫妃以取隋，太宗宠武才人，开
聚麀之丑，子孙歼焉。禄山之起，为太真妃也，唐虽未
亡于此，而已衰于此矣。河朔失而劲兵亡，东南虚而
蛮祸起，非权舆于天宝末乎？朱梁以女宠开子祸而
亡，后唐庄宗以刘后杀功臣、靳军赏而亡，皆女子之
为也。